Tarybos Reglamentas (EEB) Nr. 832/92
1992 m. kovo 30 d.
iš dalies keičiantis Reglamentą (EEB) Nr. 790/89, nustatantį papildomos vienodo dydžio pagalbos gamintojų organizacijoms steigti normą ir riešutų bei saldžiavaisio pupmedžio vaisių kokybės bei prekybos gerinimui skirtos pagalbos maksimalią sumą
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gegužės 18 d. Tarybos reglamentą (EEB) Nr. 1035/72 dėl bendro vaisių ir daržovių rinkos organizavimo [1], ypač į jo 14b straipsnio 4 dalį,
atsižvelgdama į Komisijos pasiūlymą,
kadangi pagal Reglamento (EEB) Nr. 1035/72 14b straipsnį papildoma vienodo dydžio pagalba, kuria siekiama paskatinti riešutų ir saldžiavaisio pupmedžio vaisių gamintojų organizacijų steigimąsi, yra apskaičiuojama remiantis organizacijos per pirmuosius prekybos metus po jos specialaus pripažinimo parduotą riešutų ir (arba) saldžiavaisio pupmedžio vaisių kiekį;
kadangi nepalankios oro sąlygos gamybos rajone tais derliaus metais, kuriais remiantis turi būti apskaičiuojama pagalba, gali iškreipti papildomos pagalbos sistemos taikymą; kadangi, siekiant užtikrinti tinkamą sistemos taikymą, remiantis Reglamentu (EEB) Nr. 790/89 [2] reikėtų numatyti, kad pagrįstu atitinkamos gamintojų organizacijos prašymu pagalba būtų apskaičiuojama remiantis kiekiu, parduotu prekybos metais po tų prekybos metų, kuriais pirmiau minėtos sąlygos turėjo poveikio derliui,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 790/89 1 straipsnis papildomas šia pastraipa:
"Taikant Reglamento (EEB) Nr. 1035/72 14b straipsnio 2 dalį, jei dėl nepalankių oro sąlygų gamybos rajone daugiau kaip 20 % sumažėja gamintojų organizacijų derlius, kompetentinga organizacija pagrįstu minėtų organizacijų prašymu pagalbą gali apskaičiuoti remdamasi kiekiu, organizacijų parduoto antraisiais prekybos metais po jų specialaus pripažinimo."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Tačiau atitinkamų gamintojų organizacijų prašymu 1 straipsnis taikomas nuo Reglamento (EEB) Nr. 1035/72 IIa antraštinės dalies įsigaliojimo.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. kovo 30 d.